Благодарение на създадената през 855 година от светите братя Кирил и Методий азбука, славяните в други страни вече имали християнска проповед на своя език. През 886 година княз Борис Първи тържествено посрещнал в Плиска учениците на двамата братя – Климент, Наум и Ангеларий. Вече станало възможно да се подготвят свещеници, които да проповядват на славянски език. С възкачването на Симеон през 893 година България станала голяма военна сила. За да се утвърдят важните промени, столицата била преместена в Преслав. През 917 година той разгромява византийските войски при р. Ахелой. Земите на България се разпрострели между три морета: Бяло, Черно и Адриатическо море. Симеон сам се провъзгласил за цар на всички българи и ромеи, а потомците му го нарекли Симеон Велики. Титлата му била равна на императорската.

Но много от времето си Симеон посветил на грижи за книжнината. Покровителствал българските книжовници и превърнал страната в духовно средище на славянския свят. Този период е наречен „Златен век на българската книжнина“. Климент създал книжовна школа в Охрид, а Наум останал в тогавашната столица Плиска, пренесена по-късно в Преслав. В двете школи били подготвени стотици духовници и книжовници. За изработването на книгите те използвали най-фина кожа. Кориците им били красиво обковани със злато и сребро. Първите букви на страниците били украсявани с рисунки на цветя и животни. Благодарение на тази изключителна дейност през 893 година славянският език бил обявен за официален в държавата. България била държавата с най-високата култура сред славяните – християнската.